מרגלית צנעני

ביוגרפיה

צנעני נולדה בתימן בשנת 1948, בת בכורה מבין שבעה אחים לשלום ולוֹלה, בני יהדות תימן, אשר השפעתם ניכרת בשירתה. בגיל שנה עלתה עם משפחתה לישראל והתיישבה בנתניה.

תחילת דרכה

צנעני החלה את דרכה הבימתית כרקדנית בהפקה הישראלית למחזמר "שיער" בשנת 1971. השתתפה כניצבת בסרט הקולנוע "קזבלן" שיצא לאקרנים בשנת 1973, ובשנה זו גם השתתפה במחזמר "לילי גם", לצדם של יזהר כהן ורומן שרון.
בשנת 1973 נטלה חלק ברביעיית "הכנופיה" לצד יזהר כהן, רזי אמיתי ואסתי כץ. הרביעייה שרה שירי בלוז ונשמה בסגנון מוזיקה אפרו-אמריקאי של אותה תקופה, והופיעה בפני חיילים במלחמת יום הכיפורים. סגנון המוזיקה של הרביעייה היה מיוחד וחדש בנוף המוזיקלי הישראלי של אותה התקופה, והיא לא הצליחה מבחינה מסחרית, על אף הלהיט הגדול שלה "אשליות". כעבור זמן קצר הרביעייה התפרקה, ומעולם לא השלימה הקלטת אלבום.
בין השנים 1970 עד 1980 פעלה צנעני בלהקת חתונות בשם "שוקולדה", שזכתה להצלחה מרובה.
בשנת 1977 נישאה צנעני למורדי לביא, ואחרי שנתיים ילדה את בנה היחיד אסף. ב-1984 בני הזוג התגרשו.
בשנת 1985 השתתפה בביצוע השיר "רוצים שלום", שהיה מעין גרסה ישראלית ל"אנחנו העולם" ("We Are The World") של מייקל ג'קסון, שבו נטלו חלק זמרים רבים.
מתגוררת באזור.

פרסום

הפריצה הגדולה של צנעני כזמרת סולנית הגיעה רק בשנת 1986, כשהופיעה בתוכנית הבידור הפופולרית של ליל שבת "סיבה למסיבה", בהגשת רבקה מיכאלי, בערוץ הראשון, שהיה אז ערוץ הטלוויזיה היחיד (ועל כן זכה לאחוזי צפייה גבוהים במיוחד). בתוכנית היא שרה את השיר "נערי שובה אלי", שכתב והלחין לה דני שושן, והעידה על עצמה: "אני זמרת חתונות, אשכרה חַבָּר". שיר זה הפך ללהיט ענק ובהמשך גם לשיר המזוהה במיוחד עם צנעני. באותה השנה הוציאה את אלבומה הראשון, הנושא את שם השיר, נערי שובה אלי, בעזרתם של יהודה קיסר והמעבד המוזיקלי חיים חדד, ובו הלהיטים "נערי שובה אלי", "עלם חמודות", ו"רוברטו". קיסר וחדד מימנו את המאסטר, ומכרו אותו לניסים בן חיים, ששימש כמפיקה הראשון. צנעני חתמה חוזה עם האמרגן אשר ראובני. האלבום יצא על גבי תקליט וקלטת אודיו, שעטיפתה הייתה שונה מזו של התקליט.
ב-1987 הוציאה את אלבומה השני שמור אותי, ממנו בלטו השירים "שמור אותי", "מלכה בלי מלך" (בשניהם - מילים ולחן: ציון שרעבי), "כמו שאתה יודע" (מילים ולחן: עוזי חיטמן), וכן החידוש לשירה של עירית סנדנר - "ניגונים". יגאל חרד עיבד את מרבית שירי האלבום, כשננסי ברנדס וחיים חדד עיבדו שני שירים כל אחד. בדצמבר 1987 היא הלחינה ושרה בפסטיבל שירי הילדים את השיר "אסף שלי" (מילים: לאה לופנפלד וינקלר, לחן ועיבוד: מיקי שביב), שנכתב לבנה אסף.
בשנת 1988 יצא אלבומה השלישי אהבה אבודה, שבו הופיעו שתי מחרוזות שירים: "קול אורלוגין", המורכבת משירים עבריים ומחרוזת בערבית המורכבת מלהיטים ערביים ידועים. שיר הנושא של האלבום שצנעני הלחינה (מילים: מיכל חזון) זכה להצלחה. עוד בלטו באלבום השיר "שלום תברכנו" שביצעה בדואט עם אביהו מדינה, ואשר נכתב והולחן על ידו לכבוד 40 שנות עצמאות למדינת ישראל, "מי שבוכה בלילה" (מילים: עוזי חיטמן, לחן: אנטוניס ראפניס - יווני), "אנטוניו" (גרסה עברית: שלמה כישור), וחידוש ל"בכרמי תימן", שביצעה במקור שושנה דמארי בשנות ה-50. חיים חדד עיבד את מרבית שירי האלבום, לצד ננסי ברנדס שיעבד 2 שירים. באותה שנה יצא על גבי דיסק האוסף הראשון של צנעני - להיטי זהב.
בשנת 1989 הוציאה את אלבום האולפן הרביעי - מנטה, שבו שיתפה לראשונה פעולה עם ירוסלב יעקובוביץ', שעיבד והפיק אותו בסגנון ג'אז בלוז, וכן הלחין בו מספר שירים. האלבום כלל להיטים כמו "עוד יהיה לי" (מילים: רחל שפירא, לחן: ירוסלב יעקובוביץ'), "כל כך מוכר" (מילים: רוני ערן, לחן: יאיר קלינגר). באלבום הופיע ביצועה של צנעני לשירה של נעמי שמר - "ילד רע תל אביב" וכן השיר "ירוק חום ותכלת" (מילים ולחן: שלומי מחדון). עוד באותה השנה היא השתתפה בסרט המתיחות "על הפנים" לצד רבקה מיכאלי ונולי עומר, התארחה באלבומה השלישי של סי היימן "עובדים בכביש" וביצעה עימה בדואט את "פתח לי", הלחינה ושרה בפסטיגל את השיר "נסיכות שחורות" (מילים: יואב גינאי, עיבוד: ירון בכר),

שנות ה-90

בסוף 1990 יצא אלבומה החמישי חומות חימר, שגם אותו הפיק מוזיקלית ירוסלב יעקובוביץ', כאשר מרבית השירים הולחנו על ידי צנעני עצמה. בלטו באלבום השירים: "צל על פני העשב", "חומות חימר", "שחור הוא הצבע" (בשלושתם - מילים: רחל שפירא) ו"אנ'לא מכפר שמריהו" (מילים: חנה גולדברג), שהופיע באלבום גם בגרסה אנגלית שבוצעה בדואט עם ירוסלב יעקובוביץ' ונקראה "Every Body Must Get". עוד באותה שנה, השתתפה בפעם השנייה בפסטיגל עם שיר שהלחינה בעצמה - "גן עדן" (מילים: יואב גינאי, עיבוד: אייל קליין), שזכה במקום החמישי. באותה שנה השתתפה עם גרי אקשטיין בפסטיבל "בלוז ים המלח", והשניים הקליטו עבורו שיר שגם הוא נקרא "בלוז ים המלח".
בסוף 1991 הוציאה צנעני את אלבום האולפן השישי שלה - פגישה, בו הלחינה את מרבית השירים. בין שירי האלבום בלטו שיר הנושא ו"בקצב מחשמל" (בשניהם - מילים: נורית בת-שחר צפריר), "חלומות האתמול" (מילים: אלון אבידר), ו"הבטחה" (מילים: מיכל חזון). באלבום הופיעה רצועה שאורכה כ-11 דקות ו-15 שניות שהיא שיר תימני עממי בשם "חביב זכריה". הקלידן אייל קליין עיבד את כל שירי האלבום. עוד באותה שנה הקליטה צנעני בדואט עם חנן יובל את השיר "ימי הרדיו", אותו הלחין יובל למילים של יואב גינאי שנכתבו בעקבות מלחמת המפרץ שפרצה בשנה זו.
בשנת 1992 הופיעה צנעני במופע משותף עם שלמה גרוניך, במסגרת חגיגות הזמר העברי בערד. יחד הם הקליטו את השיר "במעגל" (מילים: אהוד מנור, לחן: שלמה גרוניך), לכבוד תוכניתו של דן שילון "בשידור חי", ששודרה בערוץ 2 הנסיוני. עוד הקליטו יחדיו את השיר "בואו נתערבב", שאותו הלחינו שניהם. שיר זה היה שיר השירותרום של אותה שנה.
בקיץ 1993 הוציאה צנעני את אלבום האולפן השביעי - מרגול, שאת כל שיריו הלחינה, מלבד השיר "עמק השווה" (מילים: צרויה להב, לחן: יוני רועה). עוד בלטו באלבום שיר הנושא (מילים רחלי בן חיים), "למה לקחת לי אותו" (מילים: מרגלית צנעני) ו"ספרי לעולם" (מילים: חמוטל בן זאב). חיים חדד עיבד את שירי האלבום. עוד באותה שנה הוציאה חברת התקליטים "האחים ראובני" אלבום אוסף שני לצנעני - להיטי זהב חלק ב', בו הופיע הביצוע ל"ניגונים", שנכלל גם באוסף הראשון. עוד באותה שנה, בעקבות פתיחתה של התחנה המרכזית החדשה בתל אביב, הקליטה בדואט עם אבי פרץ את "התחנה המרכזית" (מילים: יואב גינאי, לחן: יוני רועה, עיבוד: אריה ברקוביץ').
בסוף 1993 החלה צנעני להנחות את תוכנית האירוח "מרגול" בערוץ 2, שהחל אז את שידוריו המסחריים. התוכנית שודרה עד שנת 1995. זכורים ממנה שיר הפתיחה של התוכנית והשיר "הגברים בוכים בלילה", אותו ביצעה עם גלי עטרי ואופירה יוספי.
בשנת 1995 הוקלט בגלי צה"ל השיר "כתונת פסים", שהיה חלק ממסע הסברה של משרד הקליטה. בשיר שרו זמרים רבים, וצנעני ביניהם. באותה שנה יצא אלבומה השמיני - ארץ אש וארץ ים, ממנו בלט שיר הנושא (מילים: רחל שפירא, לחן: מרגלית צנעני וירוסלב יעקובוביץ') ו"אלה אלה" (מילים: ארלט ספדיה, לחן: יווני). הקלידן רובי בן-שמעון עיבד והפיק מוזיקלית את שירי האלבום (למעט 2 שירים שעובדו על ידי ירוסלב יעקובוביץ'). עוד באותה שנה נפגעה צנעני בתאונת דרכים, שבה נפצע גם אמרגנה אשר ראובני.
צנעני שבה לשתף פעולה עם יעקובוביץ' באלבומה חופשי, שיצא בשנת 1997, בו בלטו 2 שירים שכתבה רחל שפירא: "חופשי" (לחן: ירוסלב יעקובוביץ') ו"קפה אלהמברה" (לחן: מרגלית צנעני), וכן השיר "ואולי" שהיה הראשון שלו כתבה את המילים. על אף להיטים מסוימים האלבום לא זכה להצלחה משמעותית ביותר, אם כי כמות סבירה של עותקים נמכרה ממנו.
בשנת 1998 הקליטה גירסת כיסוי לשיר "פזמון האגודה", במסגרת האלבום עבודה עברית, לכבוד חגיגות היובל לישראל. עוד באותה שנה חידשה את "כמו שיכור" של זוהר ארגוב, לאלבום המחווה "חברים שרים זוהר", שהוקלט לזכרו.
בשנת 1999 השתתפה צנעני באלבום דרבוקה ישראלית – קלאסיקה ישראלית מסולסלת, ובו הקליטה גירסת כיסוי בניחוח מזרחי לשיר, "בתי את בוכה או צוחקת" (עיבוד: תמיר הרפז), שבוצע במקור בסוף שנות ה-60.

העשור הראשון של המאה ה-21

בשנת 2001 הגישה בערוץ בריזה של Yes את תוכנית הבישול "במטבח עם מרגול", ואף הייתה חלק מהפאנל של תוכנית הדיונים ששודרה באותו ערוץ. צנעני הגישה גם מספר תוכניות רדיו, בהן תוכנית יומית בתחנת הרדיו האזורית רדיו ללא הפסקה, שבה דיברה עם המאזינים, ייעצה להם ופתרה סכסוכים.
בתחילת 2001 יצא האלבום לעולם, שרוב שיריו הולחנו על ידי צנעני, והיא אף כתבה בו את מילות השיר "לא הלילה". בין שירי האלבום בלטו: "שמעתי בכי" (מילים: רחל שפירא), ו"אל תבוא היום" (מילים: יוסי גיספן). בשנת 2002 יצא מארז של 4 תקליטורים הנקרא - מרגלית צנעני - זמרת הנשמה מס' 1. המארז שהכיל את אלבומיה: חומות חימר, מרגול, אהבה אבודה, וארץ אש וארץ ים, זכה להצלחה. ב-2005 יצא אלבומה גלה לי, שכלל את להיטה הגדול: "אז מה", העוסק בפרידה מבן זוג. עוד בלטו באלבום: "זה הכל משמים" (מילים ולחן: מייק לוק), "השנים הכי יפות" (מילים זאב נחמה, לחן: זאב נחמה ותמיר קליסקי), ו"אין לי כוח למשחקים". רוב שירי האלבום נכתבו הולחנו והופקו מוזיקלית על ידי בנה, אסף לביא צנעני. ל-2 שירים מהאלבום אף הופקו קליפים.
צנעני השתתפה בתפקיד אורח בטלנובלה "פיק אפ", ששודרה בערוץ 10 ב-2005 וגילמה את אמא של גיל (אביב אלוש). דמותה הייתה דמות האם המזרחית הסטריאוטיפית שכל עולמה סובב סביב המשפחה, דואגת לבנה, ו"מסדרת לו את העניינים". דמותה הפרודית של צנעני כ"מרגול" הופיעה מדי פעם בתוכנית הבידור "ארץ נהדרת" בגילומו של מריאנו אידלמן. באותה שנה שיחקה בסדרת הילדים "זומזום" ששודרה בערוץ הילדים למנויי Yes, בתפקיד מלכה, מוכרת השווארמה לצד טלי אורן, לירון כרקוקלי וכולי.
בשנת 2006, היא נבחרה לשמש כשופטת בעונה הרביעית של כוכב נולד, תפקיד בו היא המשיכה לשמש במשך חמש עונות. כמו כן, השתתפה באותה שנה בעונה השלישית של "השיר שלנו" בתור כוכבת אורחת למספר פרקים. בשנה זו יצא אלבום האוסף המקיף ביותר של צנעני עד כה, המיטב. בקיץ של אותה השנה היא חברה אל ירדנה ארזי, אילנית, שלומית אהרון ורותי נבון למסע הופעות בפני קהילות יהודיות בקנדה ובארצות הברית, בשם "חמש הדיוות". בשנה זו, השתתפה בפעם השלישית בתור אורחת בפסטיגל "גיבורי הממלכה האבודה" (פסטיגל פנטזיה).
ב-20 באפריל 2007 עלתה תוכנית חדשה בערוץ 2 בהנחייתה, "מרגול שופטת", שבמסגרתה היא פותרת סכסוכים "אמיתיים" בין אנשים "אמיתיים" על פי "חוקי מרגול", כדבריה. התוכנית לא זכתה לרייטינג גבוה וירדה מהר מן המרקע. באותה שנה נסעה צנעני להודו עם צוות "כוכב נולד" - צביקה הדר וגל אוחובסקי לצורך אודישנים לתוכנית.
ב-5 באוגוסט 2008 הוציאה צנעני שיר בשם "אל תישברי", שכתב והלחין לה בנה, אסף לביא צנעני, מתוך אלבומה הבא, דווקא היום. באותה שנה השתתפה בתוכנית התרומות של ערוץ 2 עם ארגון לתת, "המטבח" לצד רוני דואני, עינת שרוף ומיכל אמדורסקי. בקיץ 2009, יצא האלבום. הסינגל "עץ ירוק מפלסטיק" שכתב אמרגנה דאז, אסף אטדגי והלחין יוני אמבר, הפך ללהיט והיה מועמד סופי בתחרות "קליפ העשור" של ערוץ המוזיקה הישראלית. סינגלים נוספים שיצאו מתוך האלבום הם "סרט ישן" ו-"צועקת אליך", שזכו להשמעות יפות ברדיו והצליחו במצעדי הפזמונים.בשנת 2019 שימשה מגישה מחליפה בתוכנית שרון ורני בע"מ בערוץ 13 לשתי תוכניות בלבד (17-18).

העשור השני של המאה ה-21

בשנת 2010 החלה להגיש יחד עם גל אוחובסקי את התוכנית "גל ומרגול" בערוץ 24. באותה שנה היא הוציאה לאור לרדיו את הסינגל "מלך" בחודש מאי. באוקטובר 2010 יצא הסינגל "הלילה" שזכה להשמעות מרובות בתחנות הרדיו והיה להיט גדול ברחבות הריקודים.
בשנת 2011 יצא אלבום גרסאות כיסוי בשם "שני צדדים למטבע", ובו גרסתה של צנעני לשירו של מיכה שטרית "אינתה עומרי". באותה השנה הוציאה גם את הסינגל "למחוק את הזמן". באוקטובר 2011, הוציאה לאור את הסינגל "ילד" שנכתב בעת מעצר הבית שבו הייתה, ותקופת פסק הדין. בינואר 2012, הוציאה לאור את הסינגל "ידיים לשמיים" הקצבי, הסינגל נחל הצלחה מוגבלת. במרץ באותה השנה, הוציאה לאור דואט עם הזמר שיר לוי הנקרא "טיפה של חום". ביולי 2012, הוציאה לאור את השיר "רגשות מזויפים", ואז הוציאה לאור את השיר "כולי באורות" שמזוהה עם מוזיקה לטינית מעורב במוזיקה ים תיכונית. בסמוך לכך הוציאה גרסה משלה לשיר "שיר לשלום". באפריל 2013 הוציאה לאור את הסינגל "מה אתה רוצה?" שזוהי בלדה בסגנון בלוז רוק. באוגוסט 2013 הוציאה לאור דואט עם הזמרת זהבה בן הקרוי "קול העולם". זהו שיתוף פעולה ראשון עם זהבה בן.
בשנת 2013 החלה להגיש יחד עם אלון גל את התוכנית "חי בבוקר עם מרגול ואלון גל" בערוץ 24. באותה השנה יצאה לסיבוב הופעות משותף עם זהבה בן. השתיים הוציאו סינגל חדש בשם "אהבה גדולה", ועוד שני חידושים לשירים "עלם חמודות", ו-"הוא פגע בי אמא". אחרי סיבוב ההופעות של מרגול וזהבה בן, יצא השיר "מי אתה בכלל" בשיתוף פעולה עם אסי טל.
ב-21 באוקטובר 2014 הוציאה צנעני ביחד עם ליין המסיבות הגאות אריסה, את שיר המחאה "פה זה לא אירופה", שכתב והלחין דורון מדלי. בקליפ לשיר זה השתתף האמן אוריאל יקותיאל. שנה לאחר מכן, ב-18 בינואר 2015, יצא השיר "עוד יום" דואט משותף עם איתי לוי, ובאותו הזמן, עלתה התוכנית ברדיו לב המדינה, בשם "פה זה לא אירופה!" בהגשת הני זובידה ומרגול. כמה חודשים לאחר מכן, ב-27 ביולי, השתתפה בפרק אחד בסדרה הדרמה קומית "שחקן זר" של הזכיינית קשת ששודרה בערוץ 2 בתפקיד כוכי, שפית אישית שמבשלת לשחקן אדיר מיוחס, אותו מגלם מאור שוויצר. בסמוך לכך, צילמה צנעני קליפ פרודיה עם גורי אלפי לשיר "Hello", של הזמרת אדל לתוכנית "היום בלילה עם גורי אלפי". שנה לאחר מכן, ב-28 ביוני 2016, הוציאה את השיר "רחוק מכאן" שכתב והלחין בנה אסף צנעני. בדצמבר 2018, הוציאה את "יאמה". למילים של עמוס נוי, לחן של דוד טסה, והפקה מוזיקלית של דוד טסה וניר מיימון.
באותה שנה יצא מרגול לסיבוב הופעות משותף עם הזמר אבנר גדסי

פלילים

ב-16 באוגוסט 2011, נעצרו צנעני ובנה אסף למשך שבועיים וחצי, בחשד שניסו להיעזר בעבריינים מיכאל חזן ובן כהן כדי לגבות כספים מאמרגנהּ לשעבר אסף אטדגי. במסגרת הסדר טיעון שנחתם בנובמבר 2011 צנעני הודתה והורשעה בסחיטה באיומים של אטדגי, ועל צנעני נגזרו שישה חודשי מאסר, לריצוי בעבודות שירות.
ב-10 בינואר 2017 אירע פיצוץ ברכבה של צנעני במסגרתו לא נפגע איש. בהטמנת המטען הואשם העבריין אבנר הררי, שעל פי הנטען אחראי לפיצוץ ברכבה לאחר שסרבה להשמיע את שירתו בעת ששידרה בתחנת "רדיו לב המדינה".